Изборном већу Филозофског факултета у Београду

Извештај о пријављеном кандидату за избор ванредног професора за ужу научну област СОЦИОЛОГИЈА на Одељењу за социологију на одређено време од пет година

На конкурс, расписан на основу одлуке Изборног већа Филозофског факултета у Београду од 20.02.2025. пријавио се један кандидат, др Жељка Манић, садашњи доцент на Одељењу за социологију Филозофског факултета у Београду.

Др Жељка Манић рођена је у Зрењанину 1980. године. Дипломирала је на Одељењу за социологију Филозофског факултета у Београду 2006. године, а на истом факултету је 2007. завршила мастер студије. Докторску дисертацију под називом “Примена и могућности метода анализе садржаја у социологији“ одбранила је на Филозофском факултету у Београду 2014.

Др Жељка Манић изабрана је за стручног сарадника за ужу научну област Социологија, на Одељењу за социологију 2008. године, за асистента 2009. и за доцента 2014. У звање доцента реизабрана је 2019. Своју докторску дисертацију објавила је под насловом „Анализа садржаја у социологији”; објављена књига обухвата 319 страница.

У својим радовима објављеним од избора у звање доцента кандидаткиња истраживачки захвата у две области. Прва је методологија социолошких истраживања (у коју спадају објављена дисертација, нова књига, изашла 2024, под називом “Експеримент у социолошким истраживањима” (Институт за социолошка истраживања Филозофског факултета Универзитета у Београду, 198 стр) и радови попут оних о Веберовом доприносу анализи садржаја (*Politeia*, Год. 10, Бр. 20: 11-22) или о извођењу квалитативне анализе садржаја (*Социологија*, Год. 62. Бр. 1: 105-123). Друга област којој је кандидаткиња колегиница др Манић посветила веома значајну меру своје истраживачке пажње, јесте само језгро социологије као науке, односно теоријска социологија, а поглавито теорије друштвене структуре, која, уз теорију друштвеног развоја, јесте једна од две најзначајније саставнице социолошке теорије. Последњих година је колегиница др Манић у оквиру социолошке теорије објавила следеће радове: “The economic position of urban and rural population in Serbia during the consolidation of capitalism“, in: Petrović, Jasmina, Stojić, Gordana, Trotsuk, Irina and Vladimir Cvetković, *Regionale development, identities and democratic integration*, Belgrade, Niš: Serbian Sociological Association, Faculty of Philosophy, University of Niš, 2024; „Емпиријска истраживања женске затворске популације у Србији“, у: Љубичић, Милана и Ђорђе Игњатовић (прир.), *Социологија затварања: Избор текстова*, Београд: Досије студио, 2024; “Милићев допринос наукометрији“, у: Манић, Жељка и Анђелка Мирков (ур.), *Социолошко наслеђе Војина Милића – 100 година од рођења*, Београд: Универзитет у Београду – Филозофски факултет, Институт за социолошка истраживања, 2022; “Могућности телеасистенције у време пандемије ковид-19“, *Геронтологија*, Год. 50, Бр. 1: 37-58, 2022; “Значај телеасистенције за старије у Србији током пандемије ковида 19”, у: Драгишић Лабаш, Слађана (ур.), *Друштвени аспекти старења у време пандемије ковида 19*, Београд: Универзитет у Београду- Филозофски факултет, 2021; (коауторски рад са др Анђелком Мирков) „Perceptions of the fairness of income distribution in Serbia: A comparative perspective”, *Sociologija*, Vol. 63, No. 2: 203-219, 2021; (коауторски рад са истом коауторком) „The Economic Position of Households in Serbia during the post-2000 Capitalist Consolidation”, *Südosteuropa*, Vol. 68, No. 3: 303-322, 2020. Већи број радова објављених од првог избора у звање доцента (2014) на Филозофском факултету Универзитета у Београду овде не помињемо; били су предметима разматрања у ранијим извештајима комисија на конкурсима за избор у звање доцента. Мислимо на ранијим приликама разматране радове који спадају у теорију друштвене структуре.

Желимо да нагласимо значај кандидаткињине усмерености на истовремено бављење истраживачким проблемима у оквиру методологије социолошких истраживања и теоријске социологије. Поглавито методолошка усмереност неопходна је за универзитетског наставника који предаје на предметима попут Методологије социолошких истраживања (на основним и на мастер студијама), Методе истраживања друштвених појава (на докторским студијама) и Социолошки практикум (на основним студијама социологије) на Филозофском факултету Универзитета у Београду. Међутим, ма колико методологија науке била мета-научна и несводива на теоријска и емпиријска истраживања у оквиру конкретне науке, запостављање истраживања у оквиру односне науке водило би методолошки сазнајни напор ка неплодном формализму. Стога потписана комисија има задовољство да кандидаткињино успешно истраживачко бављење не само методологијом социологије, него и социологијом самом, недвосмислено поздрави, као здрав професионални и научни избор, који делатно изражава професионално једино прихватљиво схватање односа појединачне науке (каква је социологија) и њене ваннаучне, логичко-епистемолошке свестране критике, каква је методологија социолошких истраживања.

Добро је што се кандидаткиња колегиница др Жељка Манић бави и социолошком методологијом и социологијом самом. С обзиром на њене наставне обавезе, усмерене пре свега ка социолошкој методологији (која се под различитим називима предаје на Филозофском факултету Универзитета у Београду), и где је поменута кандидаткиња укључена у све облике наставе на различитим нивоима студија, кључно је питање да ли њена аспирација за звање ванредног професора има, с обзиром на задате стандарде, покриће у њеним стриктно методолошким радовима, објављеним последњих година.

Важећи универзитетски прописи од кандидата за звање ванредног професора траже ауторску или коауторску монографију посвећену тежишту истраживања за које су кандидати изабрани и/ или за које у датом часу конкуришу. Као што написасмо, кандидаткиња колегиница др Жељка Манић у овом је погледу иступила објављивањем монографије под називом “Експеримент у социолошким истраживањима”. Ова ауторска монографија у бити представља целовито истраживачко дело, а у формалном погледу недвосмислен захтев своје ауторке да добије звање професора методологије социолошких истраживања. Каква је та монографија?

Уводном поглављу следи, прво, ситуирање експеримента као поступка за анализу узрочности у шири контекст проучавања узрочних основа друштвених односа; потом ауторка (*i.e.* кандидаткиња) разматра предности и ограничења примене експеримента у социолошким истраживањима. Потом се разматрају епистемолошке основе експеримента у социологији: његова објективност, систематичност, поузданост, прецизност, валидност и општост знања добијених применом овог поступка. Епистемолошком разматрању експеримента у социологији следи испитивање најзначајнијих историјских примера, а овоме следи испитивање искустава најважнијих квази-експеримената у социологији. Наредни део ауторкине (кандидаткињине) монографије бави се питањима извођења експеримента у социолошком истраживању; закључак сумира резултате истраживања, методолозима социологије нуди садржински богату и логички добро разрађену основу за даља истраживања из њиховог подручја, а социолозима употребљив водич за примену поступка анализе узрочних односа у друштву, чијем је разматрању посвећена ова књига.

Кандидаткиња се по много чему угледала на своје претходнике на предмету Методологија социолошких истраживања на Филозофском факултету Универзитета у Београду. Њено писање и размишљање у много чему подсећају на напоре проф. др Марије Богдановић на снажењу метода случаја и биографског метода, или на аналогна стремљења проф. др Владимира Илића у вези са методима функционалне анализе и посматрања у социолошким истраживањима. Најмање што се може рећи јесте да ауторкина анализа експеримента као поступка за анализу узрочних основа друштвених односа није испод сазнајног нивоа њених претходника. Врло прецизну оцену научног доприноса кандидаткиње у овој новој, сада у општим оквирима приказаној књизи, може да пружи само накнадна стручна евалуација.

Колегиница др Манић учествује на истраживачким пројектима које подржава Министарство науке у континуитету од 2011. И пре тога је писала и објавила научне радове на пројектима започетим још док је она била студент основних студија. Она је као доценткиња организовала научне скупове и координисала објављивање зборника на њима поднетих саопштења. Менторисала је два мастер рада и ментор је рада чија је израда у току. Била је у неколико комисија за оцену подобности тема докторских дисертација. Била је члан комисије за одбрану докторске дисертације. Учествовала је у међународним истраживачким пројектима, попут Европског друштвеног истраживања. На матичном Филозофском факултету била је и јесте чланица неколико факултетских комисија. Њене оцене на студентским вредновањима су огромне: иду од 4.31 до 5.00.

Сво троје чланова комисије за израду овог извештаја студирало је социологију на Филозофском факултету у Београду. Др Жељка Манић нас по свему подсећа на наше некадашње професоре који су битно обележили наше не само професионалне животе.

Дакле, да закључимо: оно што је за нас посве неспорно јесте да кандидаткиња колегиница др Жељка Манић без икакве дилеме заслужује избор (*i.e.* унапређење) у звање ванредног професора на Филозофском факултету Универзитета у Београду. Част нам је да у складу са овлашћењима које нам је поверило Изборно веће предложимо Изборном већу Филозофског факултета да утврди предлог одлуке да се др Жељка Манић изабере за ванредног професора за ужу научну област СОЦИОЛОГИЈА на Одељењу за социологију на одређено време од пет година с пуним радним временом.

Београд, Чланови Комисије:

08.04.2025.

Др Владимир Илић, редовни професор,

Универзитет у Београду – Филозофски факултет

Др Мирјана Бобић, редовни професор,

Универзитет у Београду - Филозофски факултет

Др Мирко Благојевић, научни саветник,

Институт друштвених наука

(Институт од националног значаја за Републику Србију)